**Prijedlog**

Na osnovu člana 70. Ustava Republike Srpske i člana 177. stav 2. i člana 181. Poslovnika Narodne skupštine Republike Srpske („Službeni glasnik Republike Srpske“, broj 66/20) Narodna skupština Republike Srpske na 27. posebnoj sjednici održanoj 18. oktobra 2025. godine, donijela je

**ODLUKU**

**O IMENOVANjU VRŠIOCA DUŽNOSTI**

**PREDSJEDNIKA REPUBLIKE SRPSKE**

I

Narodna Skupština Republike Srpske imenuje Anu Trišić Babić za vršioca dužnosti predsjednika Republike Srpske čije su nadležnosti u skladu sa Ustavom Republike Srpske.

II

Ovom Odlukom prestaje funkcija dosadašnjeg predsjednika Republike Srpske.

III

Odluka važi do izbora novog predsjednika Republike Srpske.

IV

Ova odluka stupa na snagu naredog dana od dana objavljivanja u „Službenom glasniku Republike Srpske“.

Broj: \_\_\_\_\_\_\_\_\_\_\_\_/25 PREDSJEDNIK

Datum: \_\_\_\_\_\_\_\_\_\_\_\_\_\_ 2025. godine NARODNE SKUPŠTINE

Dr Nenad Stevandić

**OBRAZLOŽENjE**

**PRIJEDLOGA ODLUKE O IMENOVANjU VRŠIOCA DUŽNOSTI PREDSJEDNIKA REPUBLIKE SRPSKE**

**I PRAVNI OSNOV**

Pravni osnov za donošenje Odluke o imenovanju vršioca dužnosti predsjednika Republike Srpske sadržan je u članu 70. Ustava Republike Srpske u kojem su propisane nadležnosti Narodne skupštine, te u članu 177. stav 2. Poslovnika Narodne skupštine Republike Srpske („Službeni glasnik Republike Srpske“, broj 66/20) u kojem je propisano da Narodna skupština donosi zakone, druge propise i opšte akte, plan razvoja, prostorni plan, budžet, deklaracije, rezolucije, preporuke, odluke i zaključke i u članu 181. kojim se određuje, između ostalog, da se odluka donosi kao akt izvršavanja prava i dužnosti Narodne skupštine i akt kojim se odlučuje o izboru, imenovanju i razrješenju, kao i o drugim poslovima iz nadležnosti Narodne skupštine utvrđenim Ustavom i Poslovnikom Narodne skupštine.

**II RAZLOZI ZA DONOŠENjE ODLUKE**

Ustav Republike Srpske jasno i nedvosmisleno određuje da mandat predsjednika Republike Srpske traje četiri godine i da ga je prijevremeno moguće prekinuti jedino u slučajevima ostavke ili opoziva. Predsjednik Republike Srpske Milorad Dodik nije podnio ostavku na izabranu dužnost predsjednika Republike, niti je opozvan sa te dužnosti, pa mu shodno tome mandat predsjednika Republike Srpske nije prestao na jedan od dva ustavna načina. Uprkos tome Centralna izborna komisija Bosne i Hercegovine raspisala je 28. avgusta 2025. godine prijevremene izbore za predsjednika Republike Srpske za 23. novembar 2025. godine. Narodna skupština Republike Srpske je na 24. posebnoj sjednici usvojila zaključke kojima je odbacila svaki vid kolonijalne uprave u BiH, koja je glavni uzročnik ustavno-političke krize, narušavanje vladavine prava i načela ustavnosti i zakonitosti u BiH i ponovila više puta iskazan stav da ne prihvata Kristijana Šmita, njegove odluke kao i posljedice nastale na osnovu tih odluka. Narodna skupština je tada podsjetila da se Kristijan Šmit samovoljno predstavlja kao visoki predstavnik u BiH, čije imenovanje nije provedeno u skladu sa Aneksom 10 Dejtonskog mirovnog sporazuma, niti je potvrđeno u Savjetu bezbjednosti Ujedinjenih nacija. Narodna skupština Republike Srpske je rekla da ne prihvata i odbacuje presudu neustavnog Suda BiH izrečenu predsjedniku Republike Srpske, kao i odluku Centralne izborne komisije BiH o prestanku mandata predsjedniku Republike Srpske Miloradu Dodiku, jer je Sud BiH donio presudu na osnovu odluke neizabranog stranca Kristijana Šmita, a ne na osnovu zakona koje je usvojila Parlamentarna skupština BiH, čime je izvršen državni udar i potpuno urušen ustavni poredak BiH definisan Dejtonskim mirovnim sporazumom, čiji je potpisnik i Republika Srpska. Istovremeno, Narodna skupština je nedvosmisleno zauzela stav da mandat predsjednika Republike Srpske Milorada Dodika, koga je izabrao narod Republike Srpske na demokratskim i slobodnim Opštim izborima održanim 2022. godine, nije ostao bez legitimiteta potrebnog za obavljanje te funkcije. Narodna skupština je u svojim odlukama zahtjevala od predsjednika Republike Srpske Milorada Dodika da nastavi obavljati funkciju predsjednika Republike Srpske u punom kapacitetu, poštujući Ustav Republike Srpske i izvršavajući svoje ustavne obaveze. Narodna skupština pomenutim zaključcima odbacila je mogućnost provođenja prijevremenih izbora za predsjednika Republike Srpske i zahtjevala je od svih političkih faktora u Republici Srpskoj – političkih stranaka i pojedinaca, da se ne prijavljuju na eventualne prijevremene izbore za predsjednika Republike. Narodna skupština je konstatovala da bi prijava i izlazak na takve izbore predstavljali kršenje stavova Narodne skupštine, narušavanje ustavne ravnoteže i poništavanje Republike Srpske kao strane u Dejtonskom mirovnom sporazumu. Osim toga, procesima pred Ustavnim sudom BiH, koji se vode zbog protivustavnih i nezakonitih odluka Suda BiH i Centralne izborne komisije BiH sa zahtjevima za privremenom mjerom, a i uz mogućnost da se ovo pravno pitanje kasnije nađe i pred Evropskim sudom za ljudska prava, nastoji se prekinuti ustavna i politička kriza nastala zbog antiustavnog ponašanja koje prijeti da izazove nesagledivu štetu, pa bi bilo kakav naprasan i protivustavan prekid mandata izabranog predsjednika Republike Srpske Milorada Dodika proizveo štetu koju kasnije ne bi bilo moguće otkloniti. Međutim, više stranaka sa sjedištem u Republici Srpskoj najavilo je podnošenje prijave na izbore i kandidaturu svojih predstavnika za funkciju predsjednika Republike Srpske, i time se otvoreno suprotstavilo usvojenim zaključcima Narodne skupštine. Izlazak nekoliko stranaka na izbore i izbor predsjednika Republike Srpske bez punog legitimiteta, ali koji bi bio priznat u skladu sa Izbornim zakonom BiH od strane Centralne izborne komisije BiH, proizveo bi sukob sa navedenim zaključcima i stavom Narodne skupštine te doveo u krizu funkcionisanje organa vlasti Republike Srpske. Narodna skupština je zbog toga na svojoj 26. posebnoj sjednici 24. septembra 2025. godine usvojila Zaključak o izmjeni Zaključaka broj 02/1-021-1012/25, a kojim je promijenila tačke 6., 7. i 8. prethodnih zaključaka i u namjeri da se zaštiti srpski narod i Republika Srpska od štetnih posljedica koje bi nastale usljed moguće konfrontacije unutar Republike Srpske i institucija BiH dopunskim zaključkom pozvala sve političke partije sa sjedištem u Republici Srpskoj da samostalno odluče o svom učešću na prijevremenim izborima za predsjednika Republike Srpske. Istovremeno, time se stvorila jasna potreba da u uslovima protivustavnog i nezakonitog djelovanja Suda BiH i Centralne izborne komisije BiH , koji svojim odlukama onemogućavaju demokratski izabranog predsjednika Republike Srpske Milorada Dodika da vrši funkciju na koju je izabran, da Narodna skupština djeluje radi zašitite Ustava Republike Srpske. Time su se ostvarile i okolnosti usljed kojih je potrebno odlukom Narodne skupštine osigurati neprekidnost funkcionisanja institucije predsjednika Republike Srpske. Odlučivanjem koje lice će biti vršilac dužnosti predsjednika Republike biće ostvaren interes Republike da nesmetano funkcionišu republičke institucije. Time će biti zaštićen i princip ustavnosti i zakonitosti u radu institucija. To je i u skladu sa stavom Ustavnog suda Republike Srpske utvrđenim u Odluci Vijeća za zaštitu vitalnog nacionalnog interesa Ustavnog suda Republike Srpske broj UV-5/07 od 27. novembra 2007. godine („Službeni glasnik Republike Srpske“, broj 02/08), a u kome se jasno kaže „imajući u vidu da je Narodna skupština organ Republike koji vrši ustavotvornu i zakonodavnu vlast i koja je predstavničko tijelo svih građana u Republici Srpskoj, Vijeće smatra da ta institucija ima obavezu da u okviru ustavnih ovlašćenja upotrijebi sve pravne instrumente potrebne za funkcionisanje organa Republike“, a koja je donesena u postupku ocjene ustavnosti Privremene odluke o obavljanju neodložnih poslova iz nadležnosti predsjednika Republike Srpske broj 01-1558/07 od 1. oktobra 2007. godine („Službeni glasnik Republike Srpske“, 5/08).

**III OBRAZLOŽENjE PREDLOŽENIH RJEŠENjA**

U tački I Narodna Skupština Republike Srpske imenuje vršioca dužnosti predsjednika Republike Srpske čije su nadležnosti u skladu sa Ustavom Republike Srpske.

U tački II odlučuje se da prestaje funkcija dosadašnjeg predsjednika Republike Srpske.

U tački III kaže se da odluka važi do izbora novog predsjednika Republike Srpske.

U tački IV kaže se da ova odluka stupa na snagu narednog dana od dana objavljivanja u „Službenom glasniku Republike Srpske“.

**IV RAZLOZI ZA STUPANjE NA SNAGU NAREDNOG DANA OD DANA OBJAVLjIVANjA**

Na osnovu člana 109. stav 1. Ustava Republike Srpske propisano je da zakoni, drugi propisi i opšti akti stupaju na snagu najranije osmog dana od dana objavljivanja, osim ako iz naročito opravdanih razloga nije predviđeno da ranije stupe na snagu. S obzirom da se u ovom slučaju radi o odluci kojom se odlučuje koje lice će biti vršilac dužnosti predsjednika Republike Srpske, a što ne trpe odlaganje, u postupku donošenja odluke utvrđeno je da postoje naročito opravdani razlozi da ova odluka stupi na snagu narednog dana od dana objavljivanja u „Službenom glasniku Republike Srpske“.

**V FINANSIJSKA SREDSTVA I EKONOMSKA OPRAVDANOST**

**DONOŠENjA ODLUKE**

Za sprovođenje ove odluke nije potrebno obezbijediti dodatna sredstava iz budžeta Republike Srpske.

**Prijedlog**

Na osnovu člana 70. stav 1. tačka 2. i člana 109. stav 1. Ustava Republike Srpske i člana 177. stav 2. Poslovnika Narodne skupštine Republike Srpske („Službeni glasnik Republike Srpske“, broj 66/20) Narodna skupština Republike Srpske, na \_\_\_\_\_ posebnoj sjednici održanoj \_\_\_\_ oktobra 2025. godine, donijela je

**O D L U K U**

**O PRIJEVREMENOM STUPANjU NA SNAGU**

**ODLUKE O IMENOVANjU VRŠIOCA DUŽNOSTI**

**PREDSJEDNIKA REPUBLIKE SRPSKE**

I

U postupku donošenja Odluke o imenovanju vršioca dužnosti predsjednika Republike Srpske utvrđeno je da postoje naročito opravdani razlozi da navedena odluka stupi na snagu narednog dana od dana objavljivanja.

II

Ova odluka stupa na snagu narednog dana od dana objavljivanja u „Službenom glasniku Republike Srpske“.

Broj: \_\_\_\_\_\_\_\_\_\_\_\_/25 PREDSJEDNIK

Datum: \_\_\_\_\_\_\_\_\_\_\_\_\_ 2025. godine NARODNE SKUPŠTINE

Dr Nenad Stevandić